DOLOŽKA PREDNOSTI 
medzinárodnej zmluvy pred zákonmi
 
(čl. 7 ods. 5 ústavy)
 
1. 	Gestor zmluvy:
Ministerstvo hospodárstva Slovenskej republiky
 
2. 	Názov zmluvy:
Dohoda, ktorou sa ustanovuje rámec pre dohodu o hospodárskom partnerstve medzi štátmi východnej a južnej Afriky na jednej strane a Európskym spoločenstvom a jeho členskými štátmi na druhej strane
 
3. Účel a predmet zmluvy a jeho úprava v právnom poriadku Slovenskej republiky: 
Účelom zmluvy je prispieť k hospodárskemu rastu a rozvoju vybudovaním posilneného a strategického obchodného a rozvojového partnerstva v súlade s cieľom udržateľného rozvoja, podporiť regionálnu integráciu, hospodársku spoluprácu a dobrú správu vecí verejných v ESA, podporiť postupnú integráciu ESA do svetového hospodárstva v súlade s jeho politickými rozhodnutiami a prioritami rozvoja, posilniť štrukturálnu zmenu hospodárstiev ESA a ich diverzifikáciu a konkurencieschopnosť prostredníctvom podpory ich výrobných, dodávateľských a obchodných kapacít, zlepšiť kapacity ESA, pokiaľ ide o obchodnú politiku a otázky týkajúce sa obchodu, ustanoviť a vykonávať účinný, predvídateľný a transparentný regionálny regulačný rámec pre obchod a investície v partnerských štátoch ESA, čím sa podporia podmienky na zvýšené investície a iniciatívy súkromného sektora. Zmluva by mala tiež napomôcť posilneniu existujúcich vzťahov medzi stranami na základe solidarity a vzájomného záujmu. Na tento účel dohoda v súlade s povinnosťami vyplývajúcimi z WTO posilní obchodné a hospodárske vzťahy, čím sa podporí nová dynamika obchodu medzi stranami prostredníctvom progresívnej, asymetrickej liberalizácie obchodu medzi nimi a posilní, rozšíri a prehĺbi sa spolupráca vo všetkých oblastiach týkajúcich sa obchodu a investícií.
V súlade s článkami 34 a 35 dohody z Cotonou predmetom zmluvy sú okrem iného opatrenia potrebné na vytvorenie oblasti voľného obchodu, ktoré sú v súlade s ustanoveniami článku XXIV GATT z roku 1994. 
Zmluva obsahuje ustanovenia o obchodnom režime pre tovar, čiže o colných a necolných opatreniach, nástrojoch na ochranu obchodu, colnom režime, rybnom hospodárstve,  morskom rybolove, vnútrozemskom rybolove a rozvoji akvakultúry, hospodárskej a rozvojovej spolupráci. Záverečné ustanovenia obsahujú tiež kapitolu o predchádzaní sporom a ich urovnávaní, inštitucionálne, všeobecné a záverečné ustanovenia. 
V právnom poriadku SR je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 199/2004 Z. z. colný zákon, zákone č. 250/2007 Z. z. o ochrane spotrebiteľa, zákone č. 475/2004 o ochrane hospodárskej súťaže, zákone č. 142/2000 Z. z. o metrológii, zákone č. 428/2002 Z. z. o ochrane osobných údajov,  zákone č. 483/2001 Z. z. o bankách, zákone č. 17/1992 Z. z. o životnom prostredí, zákone č. 617/2007 o oficiálnej rozvojovej pomoci atď.

4. 	Priama úprava práv alebo povinností fyzických osôb alebo právnických osôb: 
 Článok 32, ods.10 a 11, čl. 70  - Protokol II - čl. 1 písm. c) a d), čl. 3, čl. 5- čl. 9
 
5. 	Úprava predmetu zmluvy v práve EÚ/ES:
Predmet zmluvy je upravený právne záväznými aktmi ES/EÚ, predovšetkým v čl. 310 Zmluvy o založení Európskeho spoločenstva.  
Súlad medzinárodnej zmluvy s právom ES/EÚ: úplná zhoda. 

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
medzinárodná politická zmluva, medzinárodná hospodárska zmluva všeobecnej povahy, medzinárodná zmluva, ktorá priamo zakladá práva alebo povinnosti fyzických osôb alebo právnických osôb.
 
7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
medzinárodná  zmluva, ktorá priamo zakladá práva alebo povinnosti fyzických osôb alebo právnických osôb a zároveň medzinárodná zmluva, na ktorej vykonanie nie je potrebný zákon.
 
8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity): 
 
Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis.